b"\n_START_ARTICLE_\nFont Bordonera d'Organy\xc3\xa0\n_START_SECTION_\nLa tosca i el seu aprofitament\n_START_PARAGRAPH_\nCom tots els grans tolls d'aigua calc\xc3\xa0ria, la Bordonera i el seu riu, el Fontanet, han produ\xc3\xaft amb el pas dels segles i els mil\xc2\xb7lennis una gran quantitat de tosca. Aquesta pedra d'un to una mica groguenc, esponjosa i lleugera, que es deixa serrar, tallar i treballar amb molta facilitat, ha estat usada pels avantpassats per tal de bastir nombrosos cellers de les cases de la vila. La mateixa esgl\xc3\xa9sia de Santa Maria d'Organy\xc3\xa0 t\xc3\xa9 l'absis en bona part constru\xc3\xaft amb aquesta pedra porosa, lleugera i molt resistent als agents atmosf\xc3\xa8rics, que es mant\xc3\xa9 ferma malgrat que ja fa mil anys que \xc3\xa9s a la intemp\xc3\xa8rie. L'esmentada esgl\xc3\xa9sia fou bastida a la primera meitat del segle XI.\n_START_SECTION_\nLa llegenda\n_START_PARAGRAPH_\nEl comte de Sallent i la seva esposa tenien una filla que va tenir la desgr\xc3\xa0cia de quedar-se cega. Despr\xc3\xa9s d'esgotar tots els mitjans que tenien al seu abast per guarir la filla, van prometre que donarien la font Bordonera, de la qual eren senyors, a Santa Maria d'Organy\xc3\xa0 si la seva filla hi tornava a veure. La filla, Bruniselda, va recuperar-se en un tres i no res, per\xc3\xb2 l'alegria els va fer oblidar la promesa feta. La jove perd\xc3\xa9 de nou la visi\xc3\xb3 i els seus pares, penedits de tot cor, van renovar la promesa, i no solament aix\xc3\xb2, sin\xc3\xb3 que van conduir l'aigua fins als seus peus, amb la qual envoltaren el cambril. Aleshores la filla dels comtes va sanar definitivament i no li va tornar mai m\xc3\xa9s la ceguesa que fins llavors tant els havia fet sofrir._NEWLINE_Malgrat tractar-se d'una llegenda, hi ha la c\xc3\xb2pia d'una escriptura antiga que podia estar relacionada amb aquest fet. Segons el document esmentat, amb data de 15 de juny de l'any 1299, es formalitz\xc3\xa0 la donaci\xc3\xb3 de l'esmentada font per part del senyor Arnau de Sellent i la seva muller, senyora S\xc3\xa0ncia, a nostre Senyor i a Santa Maria d'Organy\xc3\xa0, aix\xc3\xad com als canonges presents llavors i als que hi hauria en l'esdevenidor.\n_START_SECTION_\nL'aplec\n_START_PARAGRAPH_\nLa Font Bordonera acull nombrosos visitants. Quan la gent m\xc3\xa9s hi va \xc3\xa9s el dilluns de Pasqua Florida, dia en qu\xc3\xa8 s'hi fa un aplec. Despr\xc3\xa9s de la missa, que se celebra a l'aire lliure, molta gent s'hi queda a dinar, escampada per la seva vora. La zona est\xc3\xa0 plena de taules, seients i barbacoes, aix\xc3\xad com d'esplanades. _NEWLINE_A la porta d'entrada al recinte hi trobem una placa amb un poema del mestre, escriptor i poeta Francesc Espar i Tressens a ran d'un homenatge que la vila d'Organy\xc3\xa0 va retre a aquest fill il\xc2\xb7lustre de la vila l'any 1991."